Katarína Kerekesová

Katarína Kerekesová (* 21. apríl 1974, Žilina) je slovenská animátorka, režisérka, výtvarníčka a ilustrátorka. Je manželkou dokumentaristu Petra Kerekesa. V posledných rokoch je známa najmä ako tvorca televízneho večerníčka "Mimi a Líza" a spoluautorka rovnomennej ilustrovanej detskej knihy, ktorej hlavnou hrdinkou je nevidiace dievčatko.
Životopis.
V rokoch 19931999 študovala na katedre animovanej tvorby na VŠMU v Bratislave. V roku 2009 si založila produkčnú spoločnosť "Fool Moon". So svojím manželom má dve dcéry Ester a Veru, žijú v obci Vištuk neďaleko Modry.
Tvorba.
Charakteristika.
Katarína Kerekesová v priebehu svojej tvorby vystriedala mnoho animátorských techník od kresby cez plôškovú animáciu po využitie bábok. Jej oceňovaný študentský film "Milenci bez šiat" spája zábery zo 16 milimetrovej kamery s úspornou, hravou kresbou. Režisérkine dva najznámejšie tituly – absolventský "Pôvod sveta" a hudobná melodráma "Kamene "spája technika využitia bábok. Oba, na pomery slovenského animovaného filmu, megalomanské projekty sú technicky veľmi náročné a vyžadovali si viac rokov na realizáciu a zložitú prácu na tvorbe bábok. "Pôvod sveta" využíva bábky veľkých rozmerov, ktoré tvorcovia záber po zábere oživili v exteriéri púšte. Naopak, snímka "Kamene "bola natáčaná v štúdiu a využíva malé, asi 20 centimetrové bábky, ktoré sú náročné na manipuláciu. Na tvorbe bábok – ich kostier, oblečenia aj hlavičiek Kerekesová spolupracuje s výtvarníkmi a scénografmi. Zatiaľ posledný projekt, "Mimi a Líza "je animovaný digitálne a vyznačuje sa pestrofarebnou, lyrizujúcou estetikou.
Študentské filmy.
Počas štúdia zrealizovala niekoľko školských cvičení a pracovala na spoločnom projekte študentov VŠMU "Kroky, skoky, roky" (1995). Jej ďalší študentský film, "Milenci bez šiat", na ktorom režijne a scenáristicky spolupracovala s Petrom Kerekesom, spája animáciu s hraným filmom. Desaťminútový film bez pomoci dialógov rozpráva príbeh o nemožnosti spolužitia muža a ženy z dvoch svetov. Okrem ceny za najlepší animovaný film na študentskom festivale Áčko získal film "Milenci bez šiat" ocenenia na festivaloch v Győri, Krakówe a Tel Avive a bol uvedený na mnohých ďalších.
Absolventským filmom Kataríny Kerekesovej na VŠMU je snímka "Pôvod sveta", na ktorom pracovala od roku 1997 až do jeho uvedenia v roku 2002. Dvadsaťminútový kombinovaný film hovorí o zrode sveta a človeka a je nakrútený na motívy brazílskej mytológie. Film bol nakrútený pomocou bábok a techniky pixilácie v priestoroch opustenej pieskovej bane na Záhorí. Okrem Petra Kerekesa na filme spolupracovali výtvarníci Vlado Král a Martin Snopek, za kamerou stál Peter Hudák. "Pôvod sveta" získal na MFF Art Film v roku 2003 cenu Igric „za priekopnícke dielo v slovenskom animovanom filme“ a tak isto aj Cenu slovenskej filmovej kritiky za ostatnú audiovizuálnu tvorbu. Nasledovali ďalšie ocenenia vo Francúzsku a Egypte a účasť na mnohých zahraničných filmových festivaloch.
"Kamene".
V roku 2011 mal na MFF Art Film premiéru režisérkin ďalší film "Kamene". Animovaná bábková snímka prináša príbeh ženy, ktorá prichádza za mužom do kameňolomu, kde sa tak stretávajú dva svety – mužský a ženský. Aby sa k tomu druhému svetu priblížila, pristupuje hlavná hrdinka na mužské zákony. "Kamene" sú hudobná melodráma, libreto vzniklo na základe poézie Mily Haugovej. Autorom hudby je skladateľ Marek Piaček, ktorý spolupracoval aj na viacerých filmoch Petra Kerekesa. Inšpiráciou pri tvorbe mu bola klasická hudba Stravinského či Glassa, ako aj breakcore a elektronická hudba Venetian Snares. Na výrobe bábok sa podieľal Ondřej Zika, Tatiana Šulíková a Ivana Šebestová. Proces výroby filmu trval päť rokov, vrátane náročnej obrazovej a zvukovej postprodukcie.
Snímka "Kamene" bola uvedená do kín v rámci Projektu 100 a zároveň ako predfilm k Švankmajerovmu "Přežít svůj život". Na Slovensku získal film Národnú filmovú cenu Slnko v sieti, cenu Igric za animovanú tvorbu a ocenenie Slovenský film roka internetového portálu Kinema.sk. V zahraničí sa "Kameňom" darilo tiež, získali ocenenia na medzinárodných filmových festivaloch v sýrskom Damasku, Aténach aj na festivaloch animovaných filmov v Taliansku a Španielsku.
"Mimi a Líza".
Zatiaľ posledným dokončeným projektom Kataríny Kerekesovej je detský animovaný večerníček "Mimi a Líza", kde pôsobí ako režisérka, producentka a spoluscenáristka. Seriál s trinástimi epizódami vznikol v koprodukcii s RTVS a súbežne s ním vyšla aj kniha na motívy rozprávok zo seriálu a sedem rozhlasových príbehov o Mimi a Líze. Príbeh rozpráva o dvoch dievčatkách, nevidiacej Mimi a vidiacej Lízy, ktoré sa však obidve pozerajú a spoločne vidia. Pritom odhaľujú tajomstvá skryté vo svojom najbližšom okolí a navzájom si pomáhajú prijímať nielen svoje odlišné vnímanie sveta, ale aj realitu ako takú.
Na seriáli aj knihe sa scenáristicky okrem Kerekesovej podieľala Katarína Moláková a Alexandra Salmela. Spoluautorkou knižných ilustrácií je Ivana Šebestová a výtvarným spolupracovníkom pri animácii je Boris Šíma. Sedemminútové diely seriálu vznikajú technikou digitálne spracovanej plôškovej animácie, realizácia jedného trvá približne tri mesiace. "Mimi a Líza" sa zúčastnili mnohých zahraničných festivaloch venovaných animovanému filmu a získali prvé miesto za najlepší animovaný televízny seriál na festivale v gruzínskom Tofuzi. Na Slovensku získala kniha rozprávok ocenenie v súťaži Najkrajšie knihy Slovenska 2013 v kategórii Literatúra pre deti a mládež.